משה בן-שאול

משה בן-שאול (18 באוקטובר 1930 – 6 בדצמבר 2007) היה משורר עברי, צייר, עיתונאי, פזמונאי, סופר, מחזאי, תסריטאי, עורך ומתרגם ישראלי, עורך כתב העת "מאזנים". בן-שאול גדל והתחנך בירושלים, דור שביעי בארץ. לאחר שסיים את בית הספר "תחכמוני", יצא ללימודי התיכון שלו לכפר הנוער בן-שמן. בעת מלחמת העצמאות השתתף בלחימה ובהגנה על בן-שמן, התגייס לשורות הפלמ"ח, ירד לקרבות השחרור של הנגב ונפצע בקרב. בשנת 1949, עם תום הקרבות, עלה עם חבריו לקיבוץ גבים שבנגב המערבי. בשנת 1952 יצא בן-שאול לתל אביב, והחל לעסוק בעבודות עריכה. תחילה ערך את ירחון הנוער "ניבים", ואחר כך היה בין עורכי "דבר לילדים", שבועון ספרותי בשם "מבואות", והירחון הצבאי "במחנה נח"ל". בשנת 1954 היה בין פרחי המשוררים שייסדו את חבורת לקראת, שעם חבריה נמנו גם נתן זך, משה דור, בנימין הרשב, אריה סיון וגבריאל מוקד. בשנת 1956 יצא לשטרסבורג שבצרפת ולמד שם ציור תפאורות, איור ותולדות התיאטרון. עם שובו ארצה, בשנת 1958, הצטרף למערכת עיתון "מעריב", וכיהן שם כסגן עורך, כעורך מדור "ערב ערב", ועורך "מעריב לנוער". בשנת 1981 התמנה לעורך המוסף הספרותי של העיתון. בשנות עבודתו ב"מעריב" כתב משה בן-שאול רשימות רבות, מאמרים, תגובות וטורים. בנוסף, היה יועץ לענייני תרבות בשגרירות ישראל בצרפת. בשנת 1981 כתב את סדרת הטלוויזיה ארץ מולדת, יחד עם מוטי בהרב וחני נעמן. בן-שאול היה אמן רב-תחומי, שיצר והשתתף ביצירה בתחומי אמנות שונים: הוא אייר ספרים וצייר תפאורות, עיצב במות וכתב מאמרי ביקורת על אמנות. הוא פרסם 13 ספרי שירה וכתב גם ספרי ילדים ונוער. בנוסף תרגם מצרפתית עשרות ספרים של גדולי השירה הצרפתית, בהם שירים של גיום אפולינר ומונולוגים של ז'אן קוקטו. בן-שאול גם תרגם מעברית לצרפתית, ובין השאר תרגם משיריה של המשוררת אנדה עמיר-פינקרפלד. כמה משיריו של בן-שאול הולחנו וזכו לחשיפה גדולה, ביניהם "מנגן ושר" בביצוע אבנר גדסי, "מהן המילים" ו"אתמול חלפו הציפורים" בביצוע שלמה ארצי. בשנים 1997–2000 ערך, יחד עם המשורר שגיא מעין, את כתב העת רביעייה חד-פעמית, שהוקדש לשירה עברית עכשווית, לפרוזה ולאמנויות. שני העורכים הפיקו בתקופה זו סדרה של ערבי ספרות שהתקיימו במועדון צוותא בתל אביב, בהם השתתפו משוררים, סופרים, שחקני תיאטרון ומוזיקאים. החל מסוף שנת 2003 שימש משה בן-שאול כעורך כתב-העת מאזניים היוצא מטעם אגודת הסופרים העבריים בארץ ישראל. במסגרת תפקידו פתח את כתב העת לכותבים צעירים ועמד מאחורי סדרה של ערבי שירה צעירה בבית הסופר, בהפקת המשורר הצעיר יחזקאל נפשי. המשורר רפי וייכרט ציין שכעורך "הוא היה קשוב לאנשים צעירים והיה שמח על כל גילוי של קול חדש. זה נדיר כיוון שהדור המבוגר בדרך כלל מבוצר בעמדותיו ולא מתעניין במה שאחריו." בן־שאול זכה בפרס ראש הממשלה, בפרס אקו"ם, בפרס למדן, בפרס יציב, בפרס ברנשטיין, ובפרס זאב לספרות ילדים, על מפעל חיים. משה בן-שאול נפטר ב-6 בדצמבר 2007 ממחלת הסרטן ונקבר בבית העלמין ירקון. הותיר אחריו אשה, אילנה, ושני בנים. עיריית תל אביב קבעה לוחית זיכרון בכניסה לביתו ברחוב סוקולוב 17 בתל אביב. מגדל שמש, לקראת, 1954 מפרשי מלח, שירים, רישומים ניסן אנגל, תל אביב, אל"ף, 1960 שועל בערפל, עקד, תל אביב, 1970 סוד המילים הבודדות, מסדה, 1970 רודפים אחריך, יונתן, מסדה, 1972 הקסם התענוגות והמוות, מבחר שירים 1954–1974, עקד, 1975 ילדי הבית המוזר או מי הוא רפאל אלבנז, מסדה 1975 לונהפרק בירושלים, 1975 לפעמים אני, שירים, מסדה, 1978 קבר החלוץ, שירים, תל אביב, 1981 כאן תחנה, שירים, זמורה ביתן, 1989 אדם פולו, שירים, הוצאת הקיבוץ המאוחד, 1995 עוד, שירים, הקיבוץ המאוחד, ריתמוס, 1999 כל לבדי, מבחר שירים 1954–2003, קשב לשירה, 2003 ארץ קטנה בדרום העיר, הוצאת כרמל, 2006 ארץ קטנה בדרום העיר, 2006 מכאן, לא מכאן, קשב לשירה, תל אביב, 2007 שובל ברנשטיין קריית חיים חיפה, קשב לשירה, 2009 בוא יבוא המלאך, במאי הלל נאמן, תפאורות אריק סמית, מוזיקה נפתלי אלטר, הוצג בתיאטרון הקאמרי, בשיתוף עם צוותא, יולי 1972 ביקורות על יצירתו: מנחם רגב, "אם יש דבר קשה בעולם - הרי זה להתחיל סיפור", על שלושה נושאים בסיפורי משה בן-שאול, נדפס ב"עיונים בספרות ילדים", 14, תשס"ד 2004 אלון אלטרס, "מאכזוטי אל הארצישראלי", מסה קצרה על שירת משה בן-שאול, נדפס ב"עכשיו", 48, תשמ"ג 1983 יערה בן-דוד, "החיים ציפור חולה", משה בן-שאול, "קבר החלוץ", נדפס ב"אהבה ממבט שני", תשנ"ז 1997 לאה שניר, "קטלוגים פרטיים" מאת משה בן שאול", נדפס ב"שדמות", במה לתנועה הקיבוצית, ק, תשמ"ז 1987 שרגא אבנרי, "סוריאליזם מתון ומבוקר", על שירי משה בן-שאול, נדפס ב"מאזנים", מג, תשל"ו 1976 מאמר לזכרו: יערה בן-דוד, "על משה בן שאול ועזריאל קאופמן - שני עורכי 'מאזנים' שהלכו לעולמם", מתוך: "גבורות למאזנים", - קובץ ספרותי מיוחד במלאת 80 שנה לביטאון אגודת הסופרים העברים במדינת ישראל, עורך: ד"ר משה גרנות, כרך א', תש"ע, 2009, עמ' 85–91 משה בן-שאול, באתר שירונט משה בן-שאול, באתר MusicBrainz (באנגלית) משה בן-שאול, דף שער בספרייה הלאומית משה בן-שאול, בלקסיקון הספרות העברית החדשה כתבי משה בן-שאול בפרויקט בן-יהודה פרטים על משה בן-שאול בארכיון משה אפרתי, בספרייה הלאומית מידע על משה בן-שאול בקטלוג הספרייה הלאומית משה בן-שאול, ב"לקסיקון הקשרים לספרות ישראלית" משה בן-שאול, ב"לקסיקון הסופרים העברים בהווה" משה בן-שאול, באתר המכון לתרגום ספרות עברית (באנגלית) הצצה לארכיון של משה בן-שאול, באתר מכון גנזים של אגודת הסופרים משה בן-שאול, באתר הפלמ"ח שירי לב-ארי, מת המשורר משה בן-שאול, באתר הארץ, 8 בדצמבר 2007 עמוס לויתן, הרצון לעוף, עתון 77, גיליון 326, ינואר 2008 רן יגיל, שיישכח הכול ממני שתישאר שמחה. על משה בן-שאול, "בננות Blogs", ‏ 5 בדצמבר 2008 אלון אלטרס, ‏מאכזוטי אל הארצישראלי: מסה קצרה על שירת משה בן-שאול, עכשיו 48-47, חורף תשמ״ג-1983, עמ' 108–111 "מהן המילים, אם לא שתיקה", באתר nrg‏, 6 בדצמבר 2007 שגיא מעין, קשה לי ליצור לי "חמולה" של חברים. האהבה שלי נתונה למתי מעט, באתר הארץ, 15 באפריל 2024 זיוה שמיר, "בעל מלאכות הרבה", על משה בן-שאול– הפּוֹרֶה והרב-גוני שבמשוררי חבורת "לקראת", עיתון הארץ, 15 באפריל 2024 משיריו: מחזור פשר המילים, עכשיו 47-48, חורף תשמ״ג-1983, עמ' 107–100